Kymenlaakson käräjäoikeus hylkäsi vaateet, ja yritys jäi maksumieheksi.

Kotkassa vuoden 2017 Tall Ships Races -tapahtumassa kahvinmyyntipisteitä pitänyt yritys vaati Kotkan kaupungilta lähes 167 000 euron vahingonkorvauksia yksinmyyntisopimuksen sopimusehtojen rikkomisesta. Tapahtuma-alueella olleiden kilpailijoiden vuoksi yrityksen myynti jäi noin sadasosaan arvioidusta.

Yritys väitti Kotkan kaupungin johtaneen sitä harhaan ja vaatineen yrityksen hankkimaan 6 000 kiloa kahvia Kotkassa ja Turussa olleita tapahtumia varten. Yritys sai myytyä näissä kahdessa Tall Ships Races tapahtumassa kuitenkin vain noin 1 150 kiloa kahvia.

Kotkassa toteutunut myynti oli vajaat 7 000 kuppia ja 67,2 kiloa jauhettua kahvia. Kahvin myyjä oli myös joutunut pudottamaan kupillisen hinnan kahteen euroon saadakseen sen kaupaksi.

Yrityksen mukaan ylijäänyt kahvi ja kalusto oli jouduttu myymään eteenpäin lähes ilmaiseksi.

Kotkan kaupungin kanssa sopimuksen tehneen pienen perheyrityksen lisäksi tapahtuma-alueella oli lähes 30 muuta kahvinmyyntipistettä, joten yksinmyyntioikeus ei toteutunut yrityksen mukaan lainkaan.

Yrityksen mukaan kaupunki oli lisäksi harhauttanut yritystä jättämällä kertomatta, että samanaikaisesti Tall Ships Races -tapahtuman kanssa Kotkassa järjestettiin myös Meripäivät ja Kansainväliset Suurmarkkinat, joissa oli huomattava määrä kilpailevia kahvinmyyntipisteitä.

Kahvikilosta pyydettiin 56 euroa

Kaupungin mukaan yritykselle annettiin mahdollisuus myydä tapahtumaan varaamaansa kahvia myös muille tapahtumassa olleille kahvinmyyjille. Yritys oli kuitenkin vaatinut näiltä kahvikilosta 56 euroa, joka on kymmenkertainen normaaliin verrattuna. kaupunki katsoikin yrityksen käyttäneen tältä osin asemaansa väärin.

Vain kaksi muuta tapahtumassa ollutta kahvinmyyjää teki yrityksen kanssa sopimuksen kahvin ostosta.

Yritys oli tehnyt Kotkan ja Turun kaupunkien kanssa sopimuksen, jossa se sitoutui maksamaan 20 000 euroa myyntioikeuksista ja markkinoinnista.

Vahingonkorvauksia yritys perusteli muun muassa tapahtumasta aiheutuneina turhina kuluina ja yksinmyynnin vastaisen kilpailun aiheuttamina tappioina sekä maineen menetyksenä. Mukana vaateissa olivat myös lentoliput Kolumbiaan.

Kotkan kaupunki oli markkinoinut yritystä muun muassa tapahtuman aitabanderolleissa, verkkosivuilla ja esitteissä. Kaupunki myös kiisti salanneensa yritykseltä muut samanaikaiset tapahtumat ja alueelle tulevat kilpailevat yritykset.

Oikeus ratkaisi asian Kotkan kaupungin eduksi

Riitaa ratkottiin Kymenlaakson käräjäoikeudessa, joka katsoi, ettei sopimus koskenut yksinmyyntiä, eikä kaupunki näin ollut rikkonut sopimusta. Käräjäoikeus hylkäsi kanteen ja määräsi jutun hävinneen yrityksen maksamaan Kotkan kaupungille sen lähes 20 000 euron oikeudenkäyntikulut.